sport | © My Klaskamer - idees en gedagtes uit 'n juffrou se pen
Juffer	afrikaans	atletiek, geletterdheid, lande, Olimpiese Spele, sport, swem, taal, wêreld, wiskunde	14 Kommentaar
Die Olimpiese Spele is om die draai en daar is lekker baie om te beplan. Hiermee so ‘n paar voorlopige gedagtes…
Vir die kleintjies kan ‘n mens by die embleem begin en aan hulle verduidelik wat die vyf ringe beteken. Dié kleure is gekies, omdat dit die meeste op wêreldvlae voor kom en die ringe verteenwoordig die vyf hoof kontinente: Asië, Afrika, Europa, Amerika en Australië.
Daar is vyf ringe. Wie kan tot by vyf tel? Wie kan in vywe tot by ‘n gegewe getal tel? Watter vorm is die ringe?
Gebruik verf en iets sirkelvormigs (soos plastiekglasies) om die ringe met drukwerk na te boots. Maak ‘n raam reg rondom die rand van ‘n papier om later vir ‘n uitstalling of kreatiewe skryfwerk te gebruik.
Verf papierborde in die onderskeie kleure, knip die middelste deel uit en skakel dit aan mekaar.
Versier toiletrolletjies met skeur-en-plakwerk.
Draai pypskoonmakers in sirkels en heg die skakels aan mekaar.
Bak ringvormige koekies en laat elke outjie sy vyf koekies met helder versiersuiker versier.
Gebruik smarties om die verskillende ringe voor te stel. Kom lifesavers dalk in die kleure voor?
Volg ‘n fakkel-doolhoof en kleur een in.
Maak ‘n fakkel uit ‘n leë toiletrol en oranjekleurige snesiepapier.
Maak ‘n keëlvormige fakkel uit papbokskarton en trek dit oor met foelie. Gebruik oranje en geel wol of papier vir die vlamme.
Hoe lyk die gelukbringers vir vanjaar se Olimpiese Spele?
Verander toekennings, beloningskaarte en motiveringsertifikate volgens ‘n olimpiese tema.
Maak medaljes uit soutklei en verf dit in goud, brons en silwer. Elke outjie kan sy eie medaljes maak of dit kan vir goeie gedrag, behulpsaamheid, en dies meer gebruik word.
Draai ‘n rolletjie lekkers soos ‘n aflosstokkie toe. Dit behoort ‘n lekker beloning vir goeie werk te wees.
Dink aan verskillende belonings – nie net akademies van aard nie. Hou dan ‘n klein seremonie om die belonings te oorhandig. Gebruik bankies van verskillende hoogtes as jy wil.
Die simboliek van die wennerspodium kan lekker ingespan word om trappe van vergelyking te verduidelik (vinnig, vinniger, vinnigste).
Buitespel / Liggaamlike oefeninge
Maak julle eie ritmiese gimnastiekstokkies. Kap ‘n metaal ogie aan die een kant van ‘n ronde stokkie (dowel) in, haak ‘n ogie (swivel) daarin en buig toe. Knoop ‘n lang, breë lint daaraan vas en gee vir die kleingoed om mee te speel. Onthou om spesifieke reëls daar te stel soos beperkte getalle, afgebakende “dans”-ruimte en veiligheidsmaatreëls.
Grawe in die LO-stoor en gebruik al die vergete toerusting. Is daar dalk iets soos gimnastiekringe wat ‘n mens buite aan die klimraam kan hang?
Betrek toerusting soos die groot matte vir bollemakiesie, klein trampoliens, balle (vir gimnastiek) en lae bankies vir balansering.
Bied ‘n demonstrasieles aan om vir die outjies meer oor sporte soos Gimnastiek te leer.
Gooi balle of boontjiesakke na teikens.
Watter ander sportsoorte se vaardighede kan op geskerp word?
Watter vorm is ‘n gimnastiekmat? ‘n Hokkiebal? Watter vorms kruip op ‘n sokkerbal weg? Watter vorm is ‘n atletiekbaan? ‘n Atletiekbaan se is bane ewewydig. Wat is dit?
Watter item is die langste op ‘n atletiekbaan? Die kortste? Wat is die verskil in lengte tussen hierdie twee items?
Hoe hoog word die hekkies vir mans en vir dames gestel? Wat is die verskil?
Hoeveel atlete kan op ‘n slag wegspring? Dus hoeveel bane is daar?
Hoeveel atlete is in die onderskeie items se spanne (bv. sokker, hokkie, swem)?
Hoe lank is ‘n minuut (meet dit af met ‘n “aftel-wekker”) of ‘n uur?
Doen somme in verband met tyd. Bv. Elana neem 10 minute en 20 sekondes om die wedloop te voltooi en dit neem Jana 12 minute en 20 sekondes. Wat is die verskil in tyd?
Posisie Ordinale Getalle
Trappe van vergelyking gaan redelik baie voor kom. Bv. langste afstand, vinnigste tyd, vinniger, hoër..Hou rekord van al hierdie woorde deur dit op die bord aan te bring. Dit kan in skryfwerk of ‘n taalleerles (Graad 3+) gebruik word.
Skryf opstelle uit die oogpunt van ‘n atleet – nie noodwendig ‘n “wen”-verhaal nie, maar oor ervaring (bv. wat jy sien, hoor, voel, ruik…).
Engelse begrippe, woordeskat en raaisels (sommige take is ietwat moeiliker).
Tydens skriflesse kan die kleintjies die Olimpiese ringe natrek – antikloksgewys. Dit kan ‘n voorganger wees vir lesse in verband met klanke a, d, g, s, f.
Maak ‘n interessante, kleurvolle muurversiering – wat ‘n wêreldkaart insluit. Dui Londen daarop aan en dalk die lande wat deelneem of die spesifieke atlete se lande van herkoms rondom aan. Loer hier na Suid-Afrika se atlete.
Wanneer was die eerste Olimpiese Spele en wat het die Grieke daarmee te doen gehad? Weet julle watter sportsoorte aan die Spele deelneem en wat die onderskeie name in Engels is?
Lees meer oor die Antieke Spele en verbreed jou kennis.
Vind meer oor die onderskeie velditems en die reëls uit. Kyk na die onderskeie items en ondersoek die sporte wat die outjies nog nie ken nie.
Sorteer die sportitems volgens eienskappe, bv. spansport, toerusting wat gebruik word…
Ons Paralimpiese Span en medaljewenners (klik op die rooi plustekens.)
Winter Olimpiese Spele idees
Juffer	afrikaans, inkleur + aktiwiteite, kinders, klaskamer, skool, vorms, wiskunde	bal, dimensioneel, doolhof, heksagoon, inkleur, maze, pentagoon, seshoek, Soccer City, sokker, sokkerbal, sport, taakkaarte, Tafelberg, take, vorms, vyfhoek, wêreldbeker, werkvelle, Zakumi	2 Kommentaar
Die Wêreldbeker sokkertoernooi is een van die dae hier en ‘n mens kan verskeie dinge doen om die kleingoed geïnteresseerd te maak. Ek het so ‘n paar werkvelle en “inspirasies” opgespoor oor sokker en oor verskeie Wêreldlande. “Lande van die wêreld” val seker nog nie heeltemal in hierdie kwartaal se beplanning nie, maar die terloopse inligting behoort voorbrand te maak vir die latere tema’s. Sonder ‘n hoekie, muur of gang af waar die outjies meer oor die deelnemende lande en die sokkertoernooi kan leer. Gebruik die idees om dalk Engels as tweede taal aan te bied of om nuwe woorde aan te leer. Hou ‘n paar velle inkleurprente of aktiwiteite een kant vir die verveelde outjies. Natuurlik kry ‘n mens ekstra spesiale plakkers vir jou ekstra werk :wink:.
Bespreek die vorms van die blokke op die bal. Dit het vyf sye en word ‘n pentagoon genoem. Hoeveel van hierdie blokke sien jy op ‘n sokkerbal. Hoeveel is wit? Hoeveel is swart? Verdubbel die aantal blokke. Hoeveel kry jy? Wat gebeur as ek die wit blokke met die aantal swart blokke vermenigvuldig? Hoeveel sye het 3 blokkies?…en al die blokke altesaam?
Het jy geweet dat daar geboue in hierdie vorm bestaan? Die Pentagon in Amerika en die Kasteel in Kaapstad is twee voorbeelde van so ‘n vorm.
Maak ‘n prentjie met ‘n paar vyfhoeke. Maak sjablone uit x-straalplate, sodat die kinders dit kan aftrek. Laat die outjies dit uitknip en op die rug van ‘n dinosourus plak.Vou vyfhoeke en maak ‘n klas vol sterre daarvan. Dit behoort die kleingoed ure lank besig te hou. Het jy geweet dat as jy die bene of punte van ‘n sterretjie omvou – jy ook ‘n vyfhoek kry?! Doen dit sommer met plakkers.
…Daar is ook blokke met seshoeke! (Duidelik is Juffer nie ‘n sokker kenner nie.) Nou het ek weer ‘n ding raak gesien! Wat daarvan as elke kind ‘n seshoek uit ‘n stukkie lap knip en met lapverf verf. ‘n Knap juffrou of mamma kan dan ‘n klaskombers maak. Ek wens ek kon self so ‘n deken maak! Dit lyk altyd so mooi en snoesig 😉
Gee vir elke outjie ‘n seshoek om uit te knip en ‘n spelwoord om daarin te skryf. Bou ‘n heuningkoek teen die muur en siedaar! ‘n Spelles, vormles én fynmotoriese ontwikkeling in een! Ek sou op eu-woorde gefokus het om by die heuningkoek aan te sluit, maar enige iets sal werk.
Neem ‘n bladsy vol vorms en vra die outjies om slegs die vyfhoeke of seshoeke te omkring vir visuele diskriminasie oefeninge. Maak patrone op lang strokies en gee los vorms. Vra dat die kleingoed die patrone napak of dat hulle dit nateken. Jy kan die vorms in verskillende kleure maak – sodat die patroon die volgorde van kleure ook insluit. (vyf-en-seshoeke)
Verskaf bladsye met verskillende groottes seshoeke, vyfhoeke en sirkels. Gee die kinders die vryheid om hul eie prentjies met die vorms te pou (knip en plak).
Wat weet ons van ‘n bal? Wat is die vorm se naam? ‘n Sfeer. Dis ‘n opgeblaasde sirkel…Waar kry ons sfere? Noem maar op: planete, die son, die maan, balle, gloeilampies, krale…
Blaas borrels met seep (buig ‘n draadjie in ‘n sirkel en maak lekker seepwater aan – vir buite spel). Blaas borrels in ‘n seperige oplossing…gebruik strooitjies en drup ‘n paar druppels voedselkleursel in die seepsous. As die outjies hard genoeg blaas, borrel die glas oor en kan ‘n mens ‘n papier bo-op druk. Die borrels gee ‘n oulike tekstuur op die bladsy.
Speel met balle – groot, klein, grof, swaar, lig, wollerig (tennisbal)…ryg sfeervormige krale in om halsnoere te maak…Het iemand dalk ook oulike idees?
(sokker-soektog en tweeklanke-woordsoeke)
(doolhof en sokkerbal-inkleur)
Zakumi (Laat maak jou eie Zakumi)
Inkleurprente van die sokker – insluitend Soccer City en Tafelberg (oulik)